Návrh
na poskytnutie bezodplatnej pomoci Srbsku a Čiernej Hore - 
mostná konštrukcia Bailey Bridge

Nepriaznivá hospodárska situácia po skončení vojnového konfliktu v bývalej Juhoslovanskej zväzovej republike vyvolala potrebu poskytnutia hospodárskej pomoci tejto oblasti Balkánu. Do podpory zo strany medzinárodného spoločenstva sa po nástupe demokratizačného procesu v krajine zapojila aj Slovenská republika poskytnutím humanitárnej pomoci obyvateľom Kosova, neskôr sa pomoc rozšírila aj na teritórium samotnej niekdajšej Juhoslovanskej zväzovej republiky v oblasti zdravotníctva a energetiky (najmä dnešné Srbsko a Čierna Hora – SČH). Pod názvom Oficiálna rozvojová pomoc SR (ODA) je vytvorený priestor pre aktivity  rozvojovej pomoci v SČH ako prvej programovej krajiny slovenskej ODA.
      
Vzhľadom na pretrvávajúcu neuspokojivú situáciu v oblasti infraštruktúry jednotlivých oblastí Srbska a Čiernej Hory a v nadväznosti na uskutočnené rokovania so Zastupiteľským úradom v Belehrade a Ministerstvom medzinárodných ekonomických vzťahov Srbska a Čiernej Hory, rozhodlo sa vedenie Správy štátnych hmotných rezerv Slovenskej republiky poskytnúť bezodplatnú pomoc vo forme mostného materiálu, ktorý je možné použiť na riešenie náhradných premostení vojnou zničených mostov. Bezodplatná pomoc by mala byť realizovaná v obciach: Dragovo, Uzdin, Livade, Banoviči, Ba, Gornji Lajkovac, Šarkamen, Kočana, Vodice a Pambukovica (pozri. tabuľka).

Tabuľka predpokladaného umiestnenia mostnej konštrukcie:

Č.	Samosprávna oblasť	Umiestnenie	
1	REKOVAC	Dragovo	
2	KOVAČICA	Uzdin	
3	BABUŠNICA	Livade	
4	LJUBOVIJA	Banoviči	
5	LJIG	Ba	
6	MIONICA	Gornji Lajkovac	
7	NEGOTIN	Šarkamen	
8	DOIJEVAC	Kočana	
9	SMEDEREVSKA PALANKA	Vodice	
10	UB	Pambukovica	

	Disponibilita Správy štátnych a hmotných rezerv SR (SŠHR SR) pre vyčlenenie mostnej súpravy Bailey Bridge bola potvrdená s definitívnou platnosťou už v marci 2002. Pôvodný materiál na rokovanie  vlády SR bol pozastavený z dôvodu pripravovanej metodiky pre humanitárnu a neskôr rozvojovú pomoc, gestorstvo nad materiálom prevzalo MZV SR. Hlavnými problémami boli chýbajúce prostriedky na financovanie prepravy, poistenia a inštalácie, ako aj zmena požiadavky SČH (pôvodne požadovanú mostnú konštrukciu požiadala srbská strana rozdeliť na 10 samostatných mostov, čo značne skomplikovalo prípravu). MZV SR našlo riešenie na pokrytie finančných nákladov spojených s realizáciou projektu a predpokladá sa, že prostredníctvom finančných prostriedkov Bratislava-Belehrad fondu (BBF) spoločne s Kanadskou vládnou agentúrou pre medzinárodnú rozvojovú spoluprácu (CIDA) by mal byť projekt zrealizovaný v tomto roku. 
	Na účel bezodplatnej pomoci pre SČH vyčleňuje predseda Správy štátnych hmotných rezerv Slovenskej republiky mostné súpravy Bailey Bridge v celkovej dĺžke 152,4 metrov, šírke 2,5 metra z položky mobilizačných rezerv, Program 222, určené na pohotovostné zásoby štátu pre riešenie krízových situácií nevojenského charakteru (pôvodne 1 most, v súčasnosti 10 menších celkov). 
	
Koordinátorom navrhovanej pomoci bude MZV SR, ktoré dorieši:

a)	otázku prepravy mostného materiálu od príslušných ochraňovateľských subjektov mobilizačných rezerv v Slovenskej republike na miesta určenia 

b)	otázku koordinátora prác pri umiestňovaní mostového materiálu v konkrétnych podmienkach miesta jeho dislokácie 

Vychádzajúc z ostatných rozhovorov s predstaviteľmi SČH a na základe neformálneho prísľubu srbskej strany sa predpokladá, že do samotnej montáže mostných konštrukcií bude zapojená aj armáda SČH, resp. rezort ministerstva obrany a predstavitelia miestnych a oblastných samospráv. 
 
Očakáva  sa, že financovanie prepravy a inštalácie jednotlivých mostových komponentov bude zabezpečené finančnými prostriedkami správcu BBF - fondu pre realizáciu projektov Oficiálnej rozvojovej pomoci SR pre I. programovú krajinu slovenskej ODA a agentúrou CIDA, zastúpenou programom ODACE (Official Development Assistance in Central Europe) so sídlom v Bratislave v pomere 1/1 a v spolupráci so srbskými orgánmi (na základe kooperácie so zastupiteľskými úradmi Srbska a Čiernej Hory v Bratislave a Slovenskej republiky v Belehrade). K zabezpečeniu financovania predmetného projektu podľa vyššie uvedeného predchádza schválenie predbežného návrhu projektu (Initial Proposal) Riadiacim výborov BBF, ktorého členom je aj predstaviteľ CIDA.

Obstarávacie náklady pre SŠHR SR predstavujú podľa znaleckého posudku všeobecnú hodnotu zložky majetku - skladacieho priehradového mosta značky Bailey Bridge typ JJ - 152,4 m v sume 1,401.300,- Sk bez dane. Pre MZV SR obstarávacie náklady nie sú žiadne. Celkový objem poskytnutej pomoci započítanej do ODA bude zložený z príspevku prostredníctvom fondu BBF spoločne s aktuálnou cenou mostu na základe posudku vypracovaného pre SŠHR SR. 

Financovanie sa predpokladá z prostriedkov alokovaných zo štátneho rozpočtu na projekty ODA na základe schválených  a zaužívaných pravidiel, s tým že BBF ich poskytne vo výške max. 10% z celkového rozpočtu ODA určeného pre SČH na rok 2004, t.j. do cca       6 mil. Sk. V pomere 1:1 bude projekt spolufinancovať kanadská strana prostredníctvom programu ODACE, kde spoločné financie by boli max. do výšky cca 12 mil. Sk. Celkový finančný objem bezodplatnej pomoci poskytnutej SČH určí až výberové konanie po zverejnení tendra na daný projekt, ako aj konzultácie so zainteresovanými  predstaviteľmi SČH za účasti kanadských expertov. Vyskladňovací príkaz zo strany SŠHR SR bude vydaný až vtedy, keď bude uznesením vlády most vyňatí zo SŠHR SR a vyhodnotený tender na realizátora predmetného projektu (t.j. víťaz grantového kola na dodávku a montáž),                 v ktorom budú zreteľne špecifikované podmienky  prepravy a inštalácie.

Poskytnutie navrhovanej bezodplatnej technickej pomoci Srbsku a Čiernej Hore po následnom schválení vládou Slovenskej republiky reálne pomôže vybraným srbským teritóriám v oblastiach vojnou zničených alebo poškodených premostení, kde srbské obyvateľstvo v ostatnom období značne trpelo (obmedzenie dopravy, dodávky potravín a pod.). Dodávka bude v konečnom dôsledku predstavovať viditeľný čin vlády Slovenskej republiky, ktorá rozšíri spoluprácu medzi SR a SČH, výrazne prispeje v ďalšom prehlbovaní tradične dobrej relácie so Srbskom a Čiernou Horou. Zároveň bude znamenať priaznivú prezentáciu SR pred medzinárodným spoločenstvom, čím sa zlepší postavenie                          a hodnovernosť v rámci donorskej komunity.
Samotné odovzdávanie mostnej konštrukcie do užívania za účasti najvyšších predstaviteľov oboch krajín môže byť prezentované v prvom rade ako dar vlády Slovenskej republiky obyvateľom Srbska a Čiernej Hory a  bude mať aj symbolický charakter.